ดาวโจนส์ปิดลบ5.07จุด
ดาวโจนส์ปิดลบ5.07จุดที่14,968.89 จุด บัฟเฟตต์คาดตลาดหุ้นนิวยอร์กยังคงแข็งแกร่งในระยะยาว
7 พ.ค. 2556

ดาวโจนส์ปิดลบ5.07จุดที่14,968.89 จุด บัฟเฟตต์คาดตลาดหุ้นนิวยอร์กยังคงแข็งแกร่งในระยะยาวดัชนีดาวโจนส์ตลาดหุ้นนิวยอร์กปิดขยับลงเมื่อคืนนี้ (6 พ.ค.) เนื่องจากนักลงทุนเทขายทำกำไรหลังจากตลาดทะยานขึ้นแข็งแกร่งเมื่อวันศุกร์ อย่างไรก็ตาม ดัชนีดาวโจนส์ขยับลงเพียงเล็กน้อย ในขณะที่ดัชนี S&amp;P 500 เคลื่อนไหวอยู่ที่ระดับสูงสุดเป็นประวัติการณ์ เพราะได้แรงหนุนจากหุ้นกลุ่มการเงิน และจากการที่ตลาดขานรับมุมมองที่เป็นบวกของ นายวอร์เรน บัฟเฟตต์ ที่คาดการณ์ว่าตลาดหุ้นนิวยอร์กจะยังคงแข็งแกร่งในระยะยาว          ดัชนีเฉลี่ยอุตสาหกรรมดาวโจนส์ขยับลง 5.07 จุด หรือ 0.03% ปิดที่ 14,968.89 จุด ดัชนี S&amp;P 500 เพิ่มขึ้น 3.08 จุด หรือ 0.19% ปิดที่ 1,617.50 จุด และดัชนี Nasdaq เพิ่มขึ้น 14.34 จุด หรือ 0.42% ปิดที่ 3,392.97 จุด          ทั้งนี้ แม้ดัชนีดาวโจนส์ปิดลบ แต่ภาวะการซื้อขายได้รับแรงหนุนหลังจากนายวอร์เรน บัฟเฟตต์ กล่าวให้สัมภาษณ์กับสถานีโทรทัศน์ CNBC เมื่อวานนี้ว่า ตลาดหุ้นสหรัฐมีแนวโน้มทะยานขึ้นแข็งแกร่ง และราคาหุ้นในปัจจุบันนับว่าสมเหตุสมผลและไม่สูงมากจนเกินไป          โจเซฟ เกรโค นักวิเคราะห์จากบริษัท เมอริเดียน อิควิตี้ พาร์ทเนอร์ส กล่าวกับสำนักข่าวซินหัวว่า ตลาดมักจะเข้าสู่ระยะพักฐานในช่วงเดือนพ.ค. และนักลงทุนมักจะเทขายหุ้นในเดือนนี้ นี่จึงเป็นเหตุผลที่ทำให้ดัชนีดาวโจนส์ปิดในแดนลบแม้ว่าตลาดได้รับแรงหนุนจากการแสดงความคิดเห็นของนายบัฟเฟตต์ก็ตาม          ดัชนี S&amp;P ปิดในแดนบวกเมื่อคืนนี้ เพราะได้รับปัจจัยบวกจากการทะยานขึ้นของหุ้นกลุ่มการเงิน โดยหุ้นแบงก์ ออฟ อเมริกา พุ่งขึ้น 5.31% ขณะที่หุ้นเวลส์ ฟาร์โก ปรับตัวขึ้น 0.42%           นอกจากนี้ ตลาดยังคงได้รับแรงหนุนจากตัวเลขจ้างงานที่สดใสของสหรัฐ โดยกระทรวงแรงงานสหรัฐเปิดเผยว่า ตัวเลขจ้างงานนอกภาคเกษตรปรับตัวเพิ่มขึ้น 165,000 ตำแหน่งในเดือนเม.ย. ซึ่งสูงกว่าที่นักวิเคราะห์คาดว่าจะเพิ่มขึ้น 145,000 ตำแหน่ง ส่วนอัตราว่างงานปรับตัวลดลงมาอยู่ที่ 7.5% จากระดับ 7.6% ในเดือนก่อนหน้านี้ ซึ่งเป็นอัตราว่างงานที่อยู่ในระดับต่ำสุดในรอบ 4 ปีนับตั้งแต่เดือนธันวาคม 2551